KIRJALLINEN KYSYMYS E-0818/01 esittäjä(t): Bart Staes (Verts/ALE) komissiolle. Kansallisissa ja alueellisissa BSE-toimenpiteissä ilmenevistä eroista johtuva kilpailun vääristyminen.



Virallinen lehti nro 261 E , 18/09/2001 s. 0200 - 0201



KIRJALLINEN KYSYMYS E-0818/01 esittäjä(t): Bart Staes (Verts/ALE) komissiolle (19. maaliskuuta 2001) Aihe: Kansallisissa ja alueellisissa BSE-toimenpiteissä ilmenevistä eroista johtuva kilpailun vääristyminen Kaksi päivää sen jälkeen, kun maatalousneuvosto epäonnistui kokouksessaan maanantaina 26. helmikuuta, Ranskan hallitus päätti antaa 8,5 miljardia frangia BSE-kriisistä kärsimään joutuneille karjankasvattajille. Komissiolle on ilmoitettava toimenpiteestä ja sen yksityiskohtaisista syistä etukäteen. Toimenpide voi tulla voimaan vasta, kun komissio on antanut luvan. Ranskan maatalousministeri Galvany on jo todennut, että hänen ehdotuksensa on täysin komission vahvistamien kriteerien mukainen. Komissiota ja neuvostoa varoitettiin jo tammikuun 2001 täysistunnossa erilaisten tukitoimenpiteiden aiheuttamasta kilpailun vääristymisestä. Tästä huolimatta 15 maatalousministeriä ja komissio eivät ole vielä päässeet sopimukseen yhteistä Eurooppalaista kehyksestä BSE-kriisin taloudellisia seurauksia varten. Samalla kun kärsittyjen vahinkojen korvauksista vallitsee suunnaton epävarmuus, maatalousasioista vastaava komission jäsen Franz Fischler ja neuvosto siirtävät asiaa toisilleen kuin kuumaa perunaa. Keskiviikkoiltana 17. tammikuuta neuvosto ilmoitti, että se on tietoinen riskimateriaalin keräämistä ja sijoittamista varten luotujen korvausjärjestelmien ja joulukuussa 2000 asetetun eläinjauhon vientikiellon aiheuttamasta kilpailun vääristymisvaarasta (H-0002/01(1)). Vastuksena kysymykseen H-0003/01(2) koordinoidusta toimintatavasta maatalousasioista vastaava komission jäsen Fischler viittasi lakonisesti naudanlihan yhteiseen markkinajärjestelyyn ja vaatimukseen ilmoittaa taloudellisista tukitoimenpiteistä. 1. Miten komissio suhtautuu Ranskan toimenpiteeseen, jolla BSE-kriisistä kärsimään joutuneille karjankasvattajille annetaan taloudellista tukea? Onko tämä toimenpide täysin komission vahvistamien kriteerien mukainen? 2. Mitkä jäsenvaltiot ovat tähän mennessä ilmoittaneet komissiolle aikovansa hyväksyä kansallisia tukitoimenpiteitä? Ovat nämä toimenpiteet komission vahvistamien kriteerien mukaisia? (1) Kirjallinen vastaus, 17.1.2001. (2) Kirjallinen vastaus, 16.1.2001. Franz Fischlerin komission puolesta antama vastaus (23. huhtikuuta 2001) Komissio on todellakin saanut Ranskan viranomaisilta ilmoituksen naudan spongiformisen enkefalopatian (BSE) aiheuttamien menetysten hyvittämisestä karjankasvattajille. Komissio tutkii parhaillaan avustusohjelmaa tiiviissä yhteistyössä Ranskan viranomaisten kanssa EY:n perustussopimuksen 87 artiklan (entinen 92 artikla) kannalta. Komissio ei näin ollen vielä pysty antamaan lausuntoa päätöksestään avustusohjelman yhteensoveltuvuudesta yhteisön kilpailusääntöjen kanssa. Tähän mennessä vastaavanlaisista korvauksista BSE-kriisin koettelemille karjankasvattajille ovat ilmoittaneet myös Italia, Irlanti ja Espanja autonomisten alueiden tasolla, sekä Saksa osavaltioiden (Länder) tasolla. Kaikki toimenpiteet ovat komission tutkittavina, eikä se siksi voi vielä antaa lausuntoa ilmoitettujen tukijärjestelmien yhteensoveltuvuudesta.